b'\n_START_ARTICLE_\nPaul Biya\n_START_SECTION_\n\xc5\xbdivljenjepis\n_START_PARAGRAPH_\nBiya se je rodil v ju\xc5\xbenem delu Kameruna, ki je bil neko\xc4\x8d francoska kolonija. \xc5\xa0tudiral je mednarodne odnose v Franciji, v politiko pa je vstopil v sedemdesetih letih 20. stoletja, ko je ibl v Kameruni na oblasti predsednik Ahmadou Ahidjo. Leta 1975 je bil izvoljen za premierja Kameruna, po odstopu predsednika Ahidja, leta 1982, pa je postal predsednik dr\xc5\xbeave.\n_START_SECTION_\nRe\xc5\xbeim\n_START_PARAGRAPH_\nOd takrat je bil \xc5\xbee \xc5\xa1tirikrat ponovno izvoljen z uradno izjemno mo\xc4\x8dno podporo volivcev, vendar je legitimnost teh volitev sporna. Zadnji\xc4\x8d je bil na predsedni\xc5\xa1kih volitvah izvoljen leta 2004, dobil pa je kar 70,92\xc2\xa0% glasov. Kljub temu se je po mnenju analitikov Paul Biya po neuspe\xc5\xa1nem dr\xc5\xbeavnem udaru, ki so ga izvedli pripadniki opozicije leta 1984, osredoto\xc4\x8dil izklju\xc4\x8dno na politi\xc4\x8dno pre\xc5\xbeivetje svojega re\xc5\xbeima. \xc5\xbde ve\xc4\x8dkrat je zlorabil mo\xc5\xbenost predsedni\xc5\xa1kega dekreta in si z njim prisvojil visoke dobi\xc4\x8dke dr\xc5\xbeavnih podjetij._NEWLINE_V letu 1997 je neki francoski \xc4\x8dasnik ocenil njegovo osebno premo\xc5\xbeenje na pol milijarde takratnih francoskih frankov. Med drugim je Biya lastnik nepremi\xc4\x8dnin v Nem\xc4\x8diji in Franciji. Kljub temu, da je re\xc5\xbeim Paula Biye sicer dale\xc4\x8d od uveljavljenih demokrati\xc4\x8dnih standardov in, da so nanj pogosto naslovljeni o\xc4\x8ditki marginalizacije angle\xc5\xa1ko govore\xc4\x8dih dr\xc5\xbeavljanov, ki \xc5\xbeivijo v delu Kameruna, ki je neko\xc4\x8d sodil pod britansko kolonialno oblast, in od koder izvirajo glavni predsednikovi politi\xc4\x8dni nasprotniki, pa Biya ne sodi med klasi\xc4\x8dne afri\xc5\xa1ke diktatorje.'